- निगम-मंडलों में नियुक्ति को लेकर करीब तीन दर्जन नामों पर चर्चा
Dainik BhaskarJul 14, 2019, 12:07 PM IST
भोपाल। प्रदेश कांग्रेस में संभावित असंतोष को थामने के लिए मुख्यमंत्री कमलनाथ जल्दी ही निगम-मंडलों में नियुक्ति कर सकते हैं। अशोक सिंह की अपेक्स बैंक के चेयरमैन पद पर पहली राजनीतिक नियुक्ति कर उन्होंने इस बात के संकेत दे दिए हैं। नाथ के लिए छिंदवाड़ा विधानसभा से विधायकी छोड़ने वाले दीपक सक्सेना को राज्य खनिज विकास निगम का अध्यक्ष बनाया जाना लगभग तय है।
पूर्व केंद्रीय मंत्री सुरेश पचौरी को राज्य योजना का उपाध्यक्ष बनाया जा सकता है। हालांकि इस पद के लिए पूर्व विधानसभा उपाध्यक्ष राजेंद्र कुमार सिंह और पूर्व सांसद रामेश्वर नीखरा का नाम भी चर्चा में है। शोभा ओझा को महिला आयोग का अध्यक्ष बनाया जा सकता है। इधर, प्रदेश प्रभारी दीपक बावरिया ने कहा है कि मुख्यमंत्री को किसी व्यक्ति विशेष की नियुक्ति करने के बजाए एक साथ सभी नियुक्तियां करना चाहिए। किसी एक नियुक्ति से पार्टी में असंतोष फैलता है।
मुख्यमंत्री कमलनाथ शनिवार को दिल्ली पहुंचे और उन्होंने प्रदेश के नेताओं से विधानसभा सत्र में चल रही गतिविधियों को लेकर चर्चा की। इसमें प्रमुख रूप से विधानसभा में भाजपा के कथित विरोध और आए दिन सरकार को अस्थिर करने के लिए आ रहे विपक्ष के नेताओं के बयान हैं। इस सबको देखते हुए नाथ विधानसभा सत्र के बाद मंत्रिमंडल विस्तार और निगम मंडल में एक साथ नियुक्तियां किए जाने पर विचार कर रहे हैं। निगम-मंडलों में नियुक्ति को लेकर उन्होंने पूर्व मुख्यमंत्री दिग्विजय सिंह से भी चर्चा की है।
ये हैं प्रमुख नाम जिन्हें देना है जिम्मेदारी
- कमलनाथ समर्थकों में - दीपक सक्सेना विधानसभा आम चुनाव में छिंदवाड़ा से विधायक चुने गए, विधायकी से इस्तीफा देकर मुख्यमंत्री के लिए सीट छोड़ी। चंद्रप्रभाष शेखर और प्रकाश जैन पूर्व मंत्री रहे हैं। बटुक शंकर जोशी उज्जैन से पूर्व में विधायक रहे हैं। नरेंद्र सलूजा, मुख्यमंत्री और प्रदेश कांग्रेस अध्यक्ष के मीडिया समन्वयक हैं। हेमंत बागदरे, राजकुमार खुराना, बलवीर सिंह, विनय बाकलीवाल, दिनेश गुर्जर किसान प्रकोष्ठ के अध्यक्ष। विश्वमोहन दास, पूर्व विधायक नरेश सर्राफ, जमुना मरावी, मोहम्मद सलीम।
- दिग्विजय सिंह समर्थकों में- रामेश्वर नीखरा पूर्व सांसद हैं। राजेंद्र कुमार सिंह पूर्व विधानसभा उपाध्यक्ष रह चुके हैं। पूर्व विधायक विनय शंकर दुबे मप्र लोकसेवा आयोग के चेयरमैन रहे हैं। पूर्व सांसद गजेंद्र सिंह राजूखेड़ी, मानक अग्रवाल, नरेंद्र कुमार लाहोटी और नासिर इस्लाम।
- ज्योतिरादित्य सिंधिया समर्थकों में - इंदौर जिला कांग्रेस अध्यक्ष प्रमोद टंडन, पूर्व विधायक सत्यनाराण पटेल, केके सिंह कालूखेड़ा, उज्जैन से पूर्व विधायक रहे राजेंद्र भारती, सुनील शर्मा महामंत्री मध्यप्रदेश कांग्रेस, पूर्व विधायक ब्रजेंद्र सिंह, योगेंद्र लुंबा, गजराम सिंह यादव और पंकज चतुर्वेदी।
- सुरेश पचौरी समर्थकों में - राजीव सिंह पीसीसी में महासचिव हैं। भोपाल शहर जिलाध्यक्ष कैलाश मिश्रा, पूर्व महापौर सुनील सूद और भोपाल सेंट्रल को ऑपरेटिव बैंक के चेयरमैन रह चुके सुभाष शुक्ला।